**Irodalom 6. évfolyam**

**Az osztályozó vizsga követelményei**

A tanuló meg tud nevezni három mesetípust példákkal, és fel tud idézni három népdalt.

Különbséget tud tenni népmese és műmese között.

Meg tudja fogalmazni, mi a különbség a mese és a monda között.

El tudja különíteni a ritmikus szöveget a prózától.

Fel tud sorolni három művet Petőfitől és Aranytól, képes egyszerűbb összehasonlítást megfogalmazni János vitéz és Toldi Miklós alakjáról.

Képes értelmezni A walesi bárdokban rejlő üzenetet, és meg tudja világítani 5-6 mondatban az Egri csillagok történelmi hátterét.

El tudja különíteni az egyszerűbb versekben és prózai szövegekben a nagyobb szerkezeti egységeket.

Össze tudja foglalni néhány hosszabb mű cselekményét (Toldi, Egri csillagok), meg tudja különböztetni, melyik a regény és melyik az elbeszélő költemény.

Értelmesen, pontosan és tagoltan fel tud olvasni szövegeket.

Ismert és könnyen érthető történetben párosítani tudja annak egyes szakaszait a konfliktus, bonyodalom, tetőpont fogalmával.

Képes az általa jól ismert történetek szereplőit jellemezni, kapcsolatrendszerüket feltárni. Képes néhány példa közül kiválasztani az egyszerűbb metaforákat.

Képes egyszerűbb meghatározást adni a következő fogalmakról: líra, epika, epizód, megszemélyesítés, ballada, dal, rím, ritmus, mítosz, konfliktus.

Képes művek, műrészletek szöveghű felidézésére.

Az olvasott és megtárgyalt irodalmi művek nyomán képes azonosítani erkölcsi értékeket és álláspontokat, képes megfogalmazni saját erkölcsi ítéleteit.