**Ének 5. évfolyam**

**Az osztályozó vizsga követelményei**

* Tudjon a magyar népzene régi és új rétegéből népdalokat énekelni kottaképről és emlékezetből szöveggel.
* Törekedjen a tiszta intonáció fejlesztésére az éneklés helyes szokásainak gyakorlásával és szolmizációs éneklésével.
* Tudjon különböző stílusú műdalokat, kánonokat zenei szemelvényeket énekelni kottaképről és emlékezetből.
* Előadói készsége fejlődése érdekében éneklését tudja a dalok karakteréhez, hangulatához igazítani. Előadásában tudjon hangszerkísérethez és az éneklő közösséghez alkalmazkodni.
* Befogadói készség fejlődése érdekében az új dalokat egyre értőbb módon tudja meghallgatni.
* Ismerje fel a tanult magyar népi hangszereket képről és hallás után.
* Tudja megfogalmazni a zene keltette érzéseket, gondolatokat, véleményeket tanári kérdések segítségével.
* Kapcsolja a jellegzetes hangszereket, hangszercsoportokat a megismert népzenei és műzenei stílusokhoz/műfajokhoz.
* Tudjon páros és páratlan lüktetést felismerni hallás és kottakép alapján.
* Tudja reprodukálni az énekes és zenehallgatási anyag metrikai és ritmikai jellemzőit.
* Tudjon páros és páratlan lüktetésű ritmussorokat alkotni, hiányos ritmussorokat kiegészíteni vagy teljesen megalkotni a megadott formai kereteken belül negyed, nyolcad értékekkel, szinkópa, nyújtott és éles ritmus, valamint tizenhatod felhasználásával.
* Tudja a tiszta hangközöket és a kis és nagy szekundot, a kis és nagy tercet felismerni, megnevezni és leírni az énekelt és zenehallgatási anyaghoz kapcsolódóan.
* Tudja megfigyelni és megnevezni az énekelt és a zenehallgatási anyaghoz kapcsolódó dallami elemeket.
* Tudja használni alkotó módon az 1-4. osztályban és az újonnan tanult zenei elemeket készség szinten.
* Ismerje fel kottaképben az új ritmikai elemeket és tudja leírni rövid gyakorlatokban.
* Tudjon dallamot írni betűkottáról hangjegybe C-dóban.